Naša snaga je u našoj različitosti

Od tebe sam naučio šta je sreća.

To je kad umeš da se nasmeješ posle suza,

kad voliš život iako nije bio drug prema tebi,

kad vidiš dobro u ljudima

iako ti nisu dali ama baš nijedan razlog za to.

Naučio sam da je najveća sreća ona koju nosiš u sebi

i koju nesebično poklanjaš drugima,

koju stvaraš iz sitnica, uzdaha

iz, za druge nebitnih stvari.

Sreća si ti.

Naučio si me šta je prijateljstvo.

Sad znam da to nije samo davanje,

niti primanje.

Već je tu bezbroj niti,

Gusto isprepletanih, koje su moje,

koje su tvoje...

Nebrojeno razgovora o životu, vasioni,

tvojoj bolesti, sudbini i ljubavi,

vreme u bolnici na strunjači,

ili pored reke uz zrake sunca.

Naučio si me šta je snaga,

kako ustati kad te sve drugo lomi,

i kad ništa nije na tvojoj strani.

Naučio si me da nađem pukotine

u planovima života

i da ispišem svoju sudbinu.

Naučio si me da snaga nisu mišići, vitko telo,

već um.

Sad spoznajem da smo snaga bili mi.

Ti si uvek bio zrak svetlosti.

Poklanjao si osmehe nepoznatim prolaznicima,

radovao si se prvom cvetu

i čežnjivo gledao sneg kako pada,

nadajući se da ćeš još jednom uspeti da napraviš Sneška Belića.

Život te je kušao, nije mazio,

a ti i dalje stojiš, ponosno,

kao Ajfelov toranj,

baš tu na vetrometini.

I ne daš se, boriš se

sa nadom u očima

i plamsajućom željom u grudima,

da će sve jednog dana biti dobro.

Fizički izgled je ništavan,

dok imaš dušu u grudima koja je veća od Evrope,

ograničenja su mizerna.

Dok u svojim mislima možeš da stvoriš Nedođiju.

Dok sam ja gledao kišu,

ti si mi stvorio sunce.

Bio sam u tami, okovan tugom.

Okrenuo si me ka svetlosti i pokazao mi sreću.

Da, različiti smo,

ali ne po proteinima koji nedostaju tvom telu,

već po duhu, umu i duši,

a to ništa ne može da naruši.

Različiti smo po pogledu na život,

po mislima u glavi,

po željama.

Sve dok si neiscrpni izvor moje inspiracije,

i dok si osmeh moga dana,

dok si moje krilo za let,

bićeš u mom srcu i duši.

Živećeš kroz moje pesme i priče

kroz ovaj ponos što si me primio uz sebe

i dozvolio da ti budem prijatelj.

Makar ovo kratko vreme...

Vukašin Sretenović, Tehnička škola Užice